b'\n_START_ARTICLE_\nWater (vuoden 2005 elokuva)\n_START_SECTION_\nJuoni\n_START_PARAGRAPH_\nTarinan keskushenkil\xc3\xb6 on kahdeksanvuotias Chuyia, joka tuodaan leskientaloon, koska h\xc3\xa4nen aviomiehens\xc3\xa4 on kuollut. Lapsen edesottamukset ja viattomat kysymykset, kuten "miss\xc3\xa4 on miesleskien talo", j\xc3\xa4rkytt\xc3\xa4v\xc3\xa4t erist\xc3\xa4ytyneen ashramin el\xc3\xa4m\xc3\xa4\xc3\xa4. Chuyi tutustuu nuoreen leskeen Kalyaniin, joka joutuu myym\xc3\xa4\xc3\xa4n seksi\xc3\xa4 rahan hankkimiseksi talolle. Leskentalossakin saadaan tiet\xc3\xa4\xc3\xa4 Mahatma Gandhin uudistuksista, kun Kalyani tutustuu lakia opiskelevaan, gandhilaiseen Narayaniin. Nuoret rakastuvat, ja Narayani olisi valmis kihlaamaan nuoren lesken. Uusi laki sallisi sen, vastoin perinn\xc3\xa4istapaa. Narayanin \xc3\xa4iti vastustaa ajatusta, mutta h\xc3\xa4nen maallistunut is\xc3\xa4ns\xc3\xa4 taas voisi sen hyv\xc3\xa4ksy\xc3\xa4kin.\n_START_SECTION_\nTuotanto\n_START_PARAGRAPH_\nWater oli Mehtalle hyvin monivaiheinen hanke. H\xc3\xa4n aloitti sen kuvaukset 2000, mutta hindufundamentalistit ottivat sen silm\xc3\xa4tikuksi arkaluontoisen aiheen vuoksi. Trilogian ensimm\xc3\xa4inen osa Fire joutui hy\xc3\xb6kk\xc3\xa4ilyjen kohteeksi lesboviittaustensa vuoksi. Vastalauseiden vuoksi Mehta keskytti Waterin kuvaukset intialaisessa Virmanin kaupungissa, ja teosta p\xc3\xa4\xc3\xa4stiin kuvaamaan vasta vuonna 2004 Sri Lankassa.'